חיים חייקל ינובסקי

**חיים חייקל יָנוֹבסקי** (ביידיש: **חיים חייקל יאַנאָווסקי**; כ"ה בסיוון תרכ"ז, 28 ביוני 1867 – ו' בשבט תרצ"ה, 10 בינואר 1935) היה סוחר יהודי מלודז', פעיל ציבור וחובב שחמט בולט. שימש נשיא "אגודת חובבי השחמט בלודז'", והיה אחיו של רב־האמן דוד ינובסקי, מן המועמדים לתואר אלוף העולם בשחמט. ואביו של מקס ינובסקי. ינובסקי עצמו היה גם מוזיקאי חובב, מנצח מקהלה ולימד חזנים ופטרון של חיי המוזיקה היהודיים בלודז'.

## ראשית חייו
ינובסקי נולד בכ"ה בסיוון ה'תרכ"ז (1867) בעיר וולקוביסק שבפלך גרודנה. בצעירותו למד בישיבה, אולם כבר אז החלה להתגלות נטייתו למוזיקה ולשירה. החל ללמוד בעצמו קריאת תווים. בתקופת לימודיו בישיבה אף ארגן מקהלה של תלמידים, וברשות ראש הישיבה עבר לפני התיבה בבית המדרש בליווי אותה מקהלה.

בהיותו בן שבע־עשרה השיא אותו אביו בעיר לודז'. בחתונתו שמע לראשונה תזמורת שלמה מנגנת בכלי נגינה שונים, והתרשם במיוחד מן הכנר הראשון שניגן לפני החופה. לאחר החתונה למד זמן קצר נגינה בקונטרבס אצל כליזמר בשם ירוזלימסקי, אך נאלץ להפסיק את לימודיו מחוסר אמצעים.

כעבור זמן רכש פסנתר, ובעזרתו למד בכוחות עצמו את תורת המוזיקה וההרמוניה. ביתו בלודז' הפך למקום מפגש למוזיקאים, ושם נערכו חזרות ונשמעו ביצועים של יצירות קוליות וכליות. ינובסקי עצמו ניגן בכינור, ויולה ופסנתר, אך הכלי האהוב עליו ביותר היה הצ'לו. נוסף על כך נהג לשיר כטנור שני או כבַּס ראשון במקהלה.

## פעילות ציבורית ומוזיקלית
בלודז' השתלב ינובסקי בחיי הכלכלה והחברה של העיר. הוא היה שותף בחברת המסחר **מרדכי יוסף לנדאו וחיים ינובסקי**. במקביל פעל רבות בתחום התרבות היהודית בעיר.

כחובב מוזיקה ובעל ידע בזמרה הליטורגית, היה בשנת 1901 מן היוזמים המרכזיים להקמת אגודה הספרותית מוזיקלית "זמיר" בלודז'. בשנים 1907–1912 שימש נשיא האגודה. ינובסקי גם סייע כלכלית לקידום הקריירה של החזן והמלחין אברהם בר בירנבאום.

בנוסף היה חבר הנהלת אגודת בתי הספר התיכוניים היהודיים בלודז', ובחיי הדת של הקהילה שימש גבאי בבית מדרש ברחוב דלוגה בעיר.

## פעילותו בשחמט
ינובסקי נמנה עם הדמויות המרכזיות בהתפתחות חיי השחמט בלודז'. כבר בשנת 1897 השתתף באליפות העיר הראשונה וסיים במקום הרביעי. גם באליפות 1898 הגיע למקום הרביעי.

הישגו הגדול ביותר כשחקן היה באליפות לודז' בשנים 1899–1900, שבה ניצח בתחרות בת תשעה משתתפים עם תוצאה מרשימה של 15.5 נקודות מתוך 16 אפשריות.

משנת 1903 ואילך התמסר יותר לפעילות ארגונית. יחד עם הקצין הרוסי קונסטנטין מנאקין היה ממייסדי "אגודת חובבי השחמט בלודז'". בתחילה ניהל את מועדון האגודה ברחוב פיוטרקובסקה בלודז', ובהמשך שימש סגן הנשיא ולבסוף נשיא האגודה בשנים 1907–1912. בתקופת כהונתו נערכו בלודז' תחרויות שחמט חשובות, בהן טורניר אליפות כלל־רוסי.

ינובסקי תמך גם בדור הצעיר של השחמטאים בעיר וסייע להתפתחותם של שחקנים כמו עקיבא רובינשטיין, גרז רוטלוי, דוד דניוסצבסקי ותאודור רגדזינסקי. אגודת השחמט בלודז' העניקה לו תואר נשיא כבוד.

הופעתו האחרונה בתחרות הייתה בשנת 1922, כאשר השתתף במשחק קבוצתי בין לודז' לוורשה והפסיד במשחקו לדויד פשפיורקה.

## שנותיו האחרונות
לאחר שנות פעילות רבות בלודז' עזב ינובסקי את פולין. תחילה התגורר תקופה בברלין, שם המשיך להיות פעיל בחוגי המוזיקה היהודיים, עם עליית הנאצים לשלטון ברח ליפן.

ינובסקי נפטר ב־10 בינואר 1935 בעיר טוקיו, ונקבר ביוקוהמה.

אשתו חנה, שהייתה מורה למוזיקה, נפטרה בלודז' בשנת 1900 בגיל 26. בנם מקס עבר עם אביו ליפן ונשאר שם, שם שימש פרופסור בקונסרבטוריון בטוקיו.

## לקריאה נוספת
* Tadeusz Wolsza, *Arcymistrzowie, mistrzowie, amatorzy... Słownik biograficzny szachistów polskich*, Warszawa 1996.

## קישורים חיצוניים
* מ. קיפניס, 'בעריהמטע אידישע זינגער', ⁨⁨דער פארשטעהער⁩, 3 דצמבר 1907⁩⁩⁩ 
* א. י. ברזשעזשינסקי, 'חייקעל יאנאווסקי', ⁨⁨נייער פאלקסבלאט (לודז')⁩, 22 מרץ 1935⁩ 
* 

## הערות שוליים

קטגוריה:שחמטאים יהודים פולנים
קטגוריה:לודז': אישים
קטגוריה:יהודים פולנים
קטגוריה:פולנים שנולדו ב-1867
קטגוריה:פולנים שנפטרו ב-1935